**ELŐTERJESZTÉS**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2019. június 12-i ülésére**

**Javaslat a Berzsenyi Dániel Megyei Hatókörű Városi Könyvtár és a Savaria Megyei Hatókörű Városi Múzeum 2018. évi beszámolójának, valamint**

**2019. évi munkatervének elfogadására**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) 45. § (5) bekezdése a megyei hatókörű városi múzeumok, valamint a 68.§ (3) bekezdése a megyei könyvtárak alapdokumentumaira vonatkozóan úgy rendelkezik, hogy azokat a miniszter előzetesen véleményezi. Ha a miniszter a fenntartó javaslatának kézhezvételétől számított 30 napon belül nem hoz döntést, úgy kell tekinteni, hogy a javaslatban foglaltakkal egyetért.

Az Önkormányzat fenntartásában működő Savaria Megyei Hatókörű Városi Múzeum (a továbbiakban: Múzeum), valamint a Berzsenyi Dániel Megyei Hatókörű Városi Könyvtár (a továbbiakban: Könyvtár) az előírt követelményeknek megfelelően készítette el a 2018. évi beszámolóját és a 2019. évi munkatervét, amelyek kézhezvétele az Emberi Erőforrások Minisztériuma (a továbbiakban: EMMI) részéről 2019. március 5. napján megtörtént.

A korábbi évek tapasztalatai azt mutatják, hogy az EMMI a véleményezési jogával a 30 napot túlhaladóan él, így a Jogi és Társadalmi Kapcsolatok Bizottsága (a továbbiakban: JTKB) az áprilisi ülésén kizárólag az Önkormányzat fenntartásában működő közművelődési és előadó-művészeti intézmények beszámolóját és munkatervét tárgyalta.

Tekintettel arra, hogy az EMMI részéről a fent említett két közgyűjteményre vonatkozóan jelen előterjesztés elkészítésének napjáig sem érkezett véleményezés, a 2018. évi beszámolók és 2019. évi munkatervek megtárgyalása az intézmények szakmai tervében foglaltak biztosítása érdekében tovább nem halasztható.

A fent jelzett dokumentumok - amelyek terjedelmükre való tekintettel elektronikus úton kerülnek megküldésre, továbbá megtekinthetőek az Egészségügyi, Kulturális és Koordinációs Irodán - az előterjesztés mellékleteit képezik az alábbiak szerint:

1. sz. melléklet: Könyvtár 2018. évi beszámoló
2. sz. melléklet: Könyvtár 2019. évi munkaterve
3. sz. melléklet: Múzeum 2018. évi beszámoló
4. sz. melléklet: Múzeum 2018. évi beszámoló melléklete
5. sz. melléklet: Múzeum 2019. évi munkaterv melléklete

**A beszámolókra vonatkozó rövid összegzés**

**Könyvtár**

A 2018. év különösen jelentős a Könyvtár vonatkozásában, mert a szakmai munka elismeréseként méltán nyerte el a „Minősített Könyvtár” címet.

Megújult a Jáki úti körzeti orvosi rendelővel közös épületben működő szolgáltató hely, továbbá az Arborétumban épülő új helyszínen kerül kialakításra az egykori Kámoni fiókkönyvtár.

A Könyvtár iránti érdeklődés változatlanul nagy, a mutatószámok emelkedése tapasztalható. Nagymértékben növekedett a látogatók száma is, amelyhez hozzájárul az intézmény által végzett, a műfaji sokszínűséget felsorakoztató közművelődési programok, rendezvények sora. Kiemelendő, hogy a Könyvtár rendezi évek óta Szombathely városában az Ünnepi Könyvhét programjait, továbbá rendszeresen csatlakozik egyéb más országos rendezvényekhez is. Az intézmény a szakmai elképzelései megvalósítása érdekében minden pályázati lehetőséget megragad, törekedik a többletforrások megszerzésére, a szakmai elképzeléseik megvalósításának pályázatok útján történő biztosítására is.

Változatlanul gondozza az Életünk c. irodalmi, művészeti és kritikai folyóirat kiadását.

2019. június 1. napjával dr. Baráthné Molnár Mónikát, a korábbi igazgatóhelyettest bízta meg Szombathely Megyei Jogú Város Önkormányzata Közgyűlése - az emberi erőforrások miniszterének egyetértésével - a Berzsenyi Dániel Megyei Hatókörű Városi Könyvtár igazgatói feladatainak ellátásával.

**Múzeum**

A Múzeum beszámolójából kiemelendő, hogy új épületszárnnyal megnyitott a Smidt Múzeum, ám a szakfelügyeleti javaslat ellenére sem valósulhatott meg az Iseum Savariense Régészeti Műhely és Tárháznak a közérdekű muzeális kiállítóhelyből muzeális gyűjteménnyé történő átminősítése.

Aláírásra került a Schrammel-gyűjtemény ajándékozásáról szóló szerződés, valamint befejeződött az életművet bemutató kiállítóhely elhelyezésére szolgáló épület felújításának előkészítése, az építési engedély rendelkezésre áll. Szintén befejeződött a Szombathelyi Képtár felújításának előkészítése, a kiviteli tervek elkészültek.

Jelentős előrelépés a Romkert területén lévő római mozaik felvétele, konzerválása, amely elengedhetetlen a műtárgyvédelem biztosításához, továbbá az új kiállítási épület megvalósításához.

A Múzeum 2014. évtől évente különböző tematikus kiállítás-sorozattal mutatja be az adott tagintézmény gyűjteményét, illetve egy-egy tematikát a régészet, történet-, természet-, néprajztudomány, valamint a képző- és iparművészet szempontjából komplex módon vizsgálja. Továbbra is számos szakmai, közművelődési programot konferenciát bonyolítanak le, valamint változatlanul nagyon keresettek a múzeumpedagógiai foglalkozásaik.

Sajnos a Múzeumban viszonylag nagy a fluktuáció, amelynek oka az alacsony bérezés, valamint a múzeumi munka alulértékelt státusza. A létszámhiányra nem nyújt megoldást a közfoglalkoztatás lehetősége.

**A munkatervekre vonatkozó rövid összegzés**

**Könyvtár**

Az intézmény igazgatójának megbízása 2019. május 31. napjával lejárt, 2020 februárjában nyugdíjba vonul, így a munkatervben megfogalmazottak megvalósítása az új vezető feladata lesz.

Az új kámoni fiókkönyvtár beindítása jelentős feladatként jelenik meg, új státuszt is igényel, így az olvasószolgálaton belül átszervezésre lesz szükség.

Az intézmény 2019. évi tervei között - a teljesség igénye nélkül - az alábbiak szerepelnek:

* az egyedi információs tartalommal rendelkező helyismereti gyűjteményvagyon digitalizálása, a digitalizált tartalmak szolgáltatás,
* Kner-kiadványok feldolgozása, kiállítása,
* a Vasi Digitális Könyvtár kínálatának bővítése,
* a gyűjtemény és a könyvtárhasználat folyamatos népszerűsítése,
* a megyében élő kisebbségek anyanyelvi kultúrája megőrzésének támogatása dokumentumokkal, rendezvényekkel,
* a térségi szolgáltatások önálló honlapjának folyamatos fejlesztése, a települési könyvtárak munkatársainak bevonása az események, szakmai teljesítmények megosztásába.

**Múzeum**

A munkatervben fő feladatként jelenik meg a struktúra működésének még gördülékenyebbét tétele, amely szervezeti változtatásokat is indikál. A Smidt Múzeumot új intézményvezető irányítja, míg a Vasi Szemle főszerkesztője és szerkesztője nyugdíjba vonul. A 2014. évben bevezetett tematikus kiállítás-sorozat 2019. évben a helyi értékek felvonultatásával, várostörténettel foglalkozik (a helyi vendéglátás és a közadakozásból épült közintézmények bemutatása).

Az intézmény 2019. évi tervei között - a teljesség igénye nélkül - az alábbiak szerepelnek:

* A Szombathelyi Képtár felújítási időszakában a felhalmozott muzeológiai, műtárgyvédelmi munkálatok folytatása,
* Az intézményrendszer teljes iratanyagának selejtezése,
* kiadványok megjelentetése,
* a Smidt Múzeum gyűjteményének rendezése, revíziója, digitalizálása,
* a Kubinyi-program segítségével a Változó kultúrák a változó tájban c. állandó kiállítás harmadik tárlatának megnyitása,
* a Romkert legmeghatározóbb látványossága, a császáripalota-együttes tudományos kutatása.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2019. június „ ”

**/: Koczka Tibor :/**

**1.**

**HATÁROZATI JAVASLAT**

**…../2019. (VI.12.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a Berzsenyi Dániel Megyei Hatókörű Városi Könyvtár és a Savaria Megyei Hatókörű Városi Múzeum 2018. évi beszámolójának, valamint 2019. évi munkatervének elfogadására” c. előterjesztést megtárgyalta, és az előterjesztés melléklete szerinti tartalommal elfogadja a Berzsenyi Dániel Megyei Hatókörű Városi Könyvtár 2018. évi beszámolóját és 2019. évi munkatervét.

**Felelős:**  Dr. Ipkovich György, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal

**2.**

**HATÁROZATI JAVASLAT**

**…../2019. (VI. 12.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a Berzsenyi Dániel Megyei Hatókörű Városi Könyvtár és a Savaria Megyei Hatókörű Városi Múzeum 2018. évi beszámolójának, valamint 2019. évi munkatervének elfogadására” c. előterjesztést megtárgyalta, és az előterjesztés melléklete szerinti tartalommal elfogadja a Savaria Megyei Hatókörű Városi Múzeum 2018. évi beszámolóját és 2019. évi munkatervét.

**Felelős:**  Dr. Ipkovich György, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal